पारले दन्दे दे खल्लें-उप्परें लोक गै लोक हे। किछ उप्परा दा खल्ले गी झांकदे दे डरियै पिच्छें हटी जन्दे। दन्दा कोई 50 हत्थ उच्चा होग। उत्थों पेदा आदमी फीता-फीता नईं होई जन्दा ते चबात गै हा। खल्ल खड्डै दे कुप्पड़ें च भागां दी लोथ पेदी ही। लोथ के ही, मासै दी इक गंढ जन ही खिल्लरी गेदी। लऊ दियां छिट्टां आले दुआलै जन्नीं-कुप्पड़ें पर पेइयै काले-सौले दाग बनी गेदे हे। भागां दा सिर भलेयां चथोई गेदा हा. जङा गोड्डें परा मुड़की गेदियां हियां। इक हत्थ दोहरा होइयै छात्ती दे खल्ल आई गेदा हा। कोल गै इक पत्थरै पर लऊ दी धार बगियै जम्मी गेदी ही. खल्ल खड़ोते दे लोक लोथै पासै दिक्खियै दन्दे दी उप्परली टीसी पर नजर मारदे ते औंगल दन्दें हेठ दबाई लैन्दे। कुसै अजें लोथै गी छूता नईं हा। छून्दा बी कुन? औदे पासै ते दिक्खन गै नईं हा हुन्दा। लाजो चुप चबीती अग्गें बधी ते सस्सू दी लोथै कोल आई खड़ोती। ओदी अक्खियें च अत्थरूं नईं हे पर, मुंहा दा रंग दिक्खियै ओदे मनै दी हालत समझनी मुश्कल नईं ही। ओदे खिल्लरे दे बाल, मुआं दियां झुरियां, सब्बै किश ओदे चित्तै दी बेदना दे गोआई हे। ओदे त्रैवै पुत्तर मुंडियां नीमियां करियै बिन्द छिण्डै खड़ोते दे हे। लोक घड़ी-घड़ी उन्दे पास्सै दिखदे ते रोह् ते घृणा कन्ने नजरां परती लैन्दे.